HR Službeni list Europske unije C 257/16

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 257/11)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„VALE OF EVESHAM ASPARAGUS”

EU br.: PGI-GB-02108 – 21.1.2016.

ZOI ( ) ZOZP ( X )

1. Naziv

„Vale of Evesham Asparagus”

2. Država članica ili treća zemlja

Ujedinjena Kraljevina

3. Opis poljoprivrednog ili prehrambenog proizvoda

3.1 Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2 Opis proizvoda na koji se odnosi naziv iz točke 1.

„Vale of Evesham Asparagus” naziv je zelene šparoge koja se uzgaja u određenom zemljopisnom području. Šparoga „Vale of Evesham Asparagus” proizvodi se samo od travnja do srpnja.

Boja šparoga „Vale of Evesham Asparagus” može varirati od svijetlozelene do tamnozelene, s ljubičastim vršcima, ovisno o brzini rasta i noćnim temperaturama.

Oblik se, ovisno o sorti, može vrlo diskretno razlikovati. Tipičan su oblik dugi tanki izdanci promjera od 8 mm do 24 mm. Maksimalna duljina za berbu je 22 cm. Sirova šparoga po okusu je slična svježem grašku, krhka i hrskava kad se zagrize. Kuhana šparoga poprima puni okus zrelih orašastih artičoka i ima aromu povenule trave i svježeg graška, koja može varirati ovisno o temperaturi pod kojom je ubrana.

Šparoga „Vale of Evesham Asparagus” prodaje se upakirana u vezanom svežnju, ili paketiću, ili plastičnoj košuljici u supermarketima, ili neupakirana u svežnju pri izravnoj prodaji s poljoprivrednih gospodarstava. Proizvod mora ispunjavati sljedeće uvjete iz specifikacije kvalitete šparoga „Vale of Evesham Asparagus”

Dimenzije

Proizvod će se razvrstavati u ravnomjerno rukom rezane svežnjeve duljine od 15 cm do 22 cm. Promjer izdanaka u jednom svežnju smije se razlikovati do 4 mm u sljedećim razredima: 4 do 8 mm, 8 do 12 mm, 12 do 16 mm, 16 do 20 mm i od 20 do 24 mm, mjereno na sredini izdanka.

Obilježja kvalitete

Izdanci moraju biti svježi, čisti i čitavi, bez znakova lomljenja, živih štetnika ili progresivne bolesti.

Zakrivljenost bi trebala biti minimalna i jednako usmjerena kako bi gotovi proizvod imao ujednačen izgled. Izdanci s ekstremnom zakrivljenošću vrška od više od 70 stupnjeva ne bi se trebali koristiti, a trebalo bi izbjegavati i šparoge kojima zakrivljenost počinje od sredine izdanka. Vršci izdanaka trebali bi biti zatvoreni, s vrlo malo sjemenki.

3.3 Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4 Posebni proizvodni postupci koji se moraju provesti na određenom zemljopisnom području

Usjevi se moraju uzgajati u području Vale of Evesham kako je utvrđeno u specifikaciji proizvoda.

3.5 Posebna pravila za rezanje, ribanje, pakiranje itd. proizvoda na koji se odnosi registrirani naziv

Šparoga „Vale of Evesham Asparagus” prodaje se kao proizvod koji se razvrstava po duljini i po promjeru.

Proizvod je potom potrebno ili zapakirati u vezani svežanj, paketić ili plastičnu košuljicu za supermarkete ili ostaje neupakiran u svežnju za izravnu prodaju s poljoprivrednih gospodarstava.

Proizvod treba povezati u snopove izdanaka promjera unutar 4 mm i mora ispunjavati uvjete iz specifikacije kvalitete šparoga „Vale of Evesham Asparagus”.

3.6 Posebna pravila za označivanje proizvoda na koji se odnosi registrirani naziv

Na svim oznakama u istom vidnom polju mora se pojavljivati logotip ZOZP-a kao zaštićeni naziv.

Logotip ZOZP-a mora biti odgovarajućeg formata i promjera najmanje 15 mm.

Pakiranje i materijal na prodajnom mjestu moraju imati oznaku s brojem certifikata proizvođača koji je izdalo inspekcijsko tijelo.

4. Sažeta definicija zemljopisnog područja

Područje obuhvaća područja okruga Malvern Hills, Wychavon i Stratford upon Avon.

5. Povezanost sa zemljopisnim područjem

Za okus i teksturu šparoga „Vale of Evesham Asparagus” prije svega su zaslužni uvjeti uzgoja i osobine tla u Vale of Evesham te znanje i iskustvo o tome kako najbolje uzgojiti taj proizvod. Vale of Evesham ima dugu povijest uzgoja šparoga, a taj proizvod prati bogata tradicija. Vale of Evesham ima ugled proizvođača šparoga najveće kvalitete.

Mikroklima Vale of Evesham i prevladavajuće vrste tla ključni su čimbenici u osiguravanju kvalitete proizvoda. Šparogu koja se uzgaja na tom zemljopisnom području određuju jedinstvena polja duboka pjeskovitog tla nastalog od devonskog pješčenjaka iz dubine slivova rijeka Severn (Worcestershire) i Avon (Worcestershire i Warwickshire). Pjeskovito tlo dobro se suši i brzo grije na proljetnim temperaturama.

Aromu šparoga „Vale of Evesham Asparagus” čine glavni metaboliti koji se dobivaju izravno fotosintezom, poput šećera, i sekundarni metaboliti koje proizvodi biljka kao odgovor na uvjete iz okoliša i često kao reakciju na biljni stres. Mikroklima i osobine tla u kojem se uzgajaju krune šparoga stoga je od presudne važnosti u razvoju arome proizvoda.

Klima u Vale of Evesham je umjerena, s toplim suhim ljetima koja pogoduju fotosintezi tijekom sezone paprati i omogućuju paprati da ostane zelena do rane jeseni. Ta kasna paprat omogućuje dugo razdoblje za stvaranje pupoljaka i uzrokuje raspon veličine izdanaka karakterističan za šparoge „Vale of Evesham Asparagus” te omogućuje da se sustav korijenja dobro napuni ugljikohidratima, što će urodu iduće godine dati slatku aromu sličnu grašku. Prosječna količina oborina u regiji iznosi 700 mm i ravnomjerno je raspoređena tijekom godine, zbog čega je tijekom sezone paprati (srpanj – listopad) navodnjavanje nepotrebno. Ljetne temperature kreću se u rasponu od 15 °C do 30 °C. Postupni porast temperature tla u proljeće nježno prekida mirovanje kruna i omogućuje početak sezone u prvom dijelu travnja. Temperature se tijekom sezone kreću u širokom rasponu i te temperaturne razlike zajedno s osobinama tla izazivaju određeni blagi stres koji pridonosi klasičnoj aromi šparoga „Vale of Evesham Asparagus”.

Pjeskovito tlo polja šparoga u Vale of Evesham osigurava više nego dovoljnu dubinu tla da krune stvore sustave dubokog korijenja u kojima će uskladištiti šećere proizvedene tijekom ljeta. To pridonosi zdravlju krune i urodu daje dodatnu slatkoću. U proljeće se tlo dobro zagrijava, čime se omogućuje rani početak sezone. Pjeskoviti dio zagrijava se po vrlo preciznom termičkom profilu kroz tlo, što mijenja brzinu rasta izdanka dok izlazi kroz profil. Sve to pridonosi stvaranju sekundarnih metabolita (uključujući i ravnotežu antocijaninâ) koji šparogama izVale of Evesham daju poseban okus.

Reaktivna priroda tla znači da temperatura tla brzo reagira na razliku između dnevnih i noćnih temperatura i u proljeće kod krune izaziva još jedan blagi stres koji pomaže razvoju arome i pridonosi osebujnom karakteru šparoga „Vale of Evesham Asparagus”. Činjenica da nema značajnijeg glinenog dijela tla znači da tlo izdancima pruža slabiji mehanički otpor i omogućuje relativno slobodno kretanje izdanka koji izlazi kroz tlo. To omogućuje da izdanci budu razmjerno jednakog promjera i čvrste nježne teksture.

Jedinstvena kombinacija tla i mikroklime zaslužna je za izdanke koji rastu brzo te imaju aromu i teksturu svojstvenu šparogama „Vale of Evesham Asparagus”. Polja se mijenjaju, no načelno se ne mogu ponovno zasaditi šparogama tijekom 30 godina zbog opasnosti od bolesti koja se stvorila u tlu. Najbolja polja šparoga su ona u kojima nema kamenja jer se tako omogućuje nesmetani rast izdanaka šparoga kroz tlo do površine. To je važno jer previše kamenja šteti kvaliteti izdanaka. Odabir mjesta sadnje je ključan pa iz tog razloga svako polje nije prikladno za uzgoj šparoga. Također je važno da uzgajivači procijene okoliš i odaberu samo ona polja koja imaju ispravan položaj iz kojih se tlo u slučaju erozije neće slijevati u vodotokove. Polja s najboljim položajem načelno su ona koja leže pod malim nagibom. Polja šparoga nisu slučajno u onim riječnim slivovima koji su najpogodniji za proizvodnju šparoga.

Kako bi postigao najbolje rezultate, uzgajivač, na temelju iskustva koje ima o svakom polju, uvijek mora biti oprezan u pogledu odluke o tome kad će posušiti i uništiti prošlogodišnju paprat i kad će pripremiti lijehe za žetvu iduće godine. Važno je da je tlo dovoljno suho da podnese težinu traktora kako bi se korijenje zgnječilo što je manje moguće. Ako se lijehe naprave od mokre zemlje, teško će se sušiti i brzo će se sabiti pod budućim kišama ili kad se tijekom žetve po njima hoda. Uzgajivač mora razumjeti i da postoji opasnost od izloženosti vjetru u nekih sorta koje nemaju dovoljno snage u sezoni paprati da bi ostale uspravne do fotosintetskog razdoblja nakon žetve. Sorte s niskom razinom lignina ne smiju se saditi na vjetrovitim mjestima jer će se prevrnuti u razdoblju rasta u sezoni paprati i neće u korijenu proizvesti dovoljno ugljikohidrata za gospodarski održivu proizvodnju sljedeće godine.

Na početku svake sezone uzgoja svi berači dobivaju obuku iz vještine rezanja šparoga. Koristi se kratak nazubljeni nož kojim se najprije izmjeri ispravna visina izdanka, a potom se, uz istodobno guranje i potezanje, brzo prereže izdanak neposredno ispod razine tla a da se izdanak ne gurne u zemlju. Izdanci se potom polažu u kašete vrhom prema gore kako zemlja ne bi došla u kontakt s jestivim krajem povrća.

Tijekom sezone uzgajivač mora s pomoću svojih vještina utvrditi kada treba obaviti berbu na svakom pojedinom polju. Tijekom hladnih razdoblja u kojima se temperatura tla kreće oko 10 stupnjeva Celzija, proizvodnja je spora i berače treba slati na polje svaki drugi dan kako bi izdanke odrezali na ispravnoj duljini. Međutim, ako se temperatura tla poveća iznad 14 stupnjeva Celzija, dolazi do „poplave” i uzgajivači moraju otići u berbu u najkraćem mogućem roku, katkad, ako je potrebno, i dvaput dnevno.

Područje Vale of Evesham poznato je po proizvodnji najluksuznijeg povrća – šparoge, koja je u tom kraju poznata kao „gras”. Evesham je jedini gradić u Ujedinjenoj Kraljevini koji unutar svojih granica ima polje šparoga, a to je povrće toliko važno za gospodarsku i kulturnu povijest Vale of Evesham da se s vremenom razvio veliki događaj u čast te veličanstvene biljke koji privlači tisuće posjetitelja iz svih dijelova svijeta. Festival se održava u tom području u cilju promicanja te biljke i poduzeća koja posluju u interesu zajednice, čiji su članovi svi natjecatelji, s jedinim ciljem promicanja šparoga u tom području. Festival šparoga počinje na blagdan svetog Jurja „Utrkom šparoga” kroz Vale.

U Bretfortonu, u 650 godina staroj gostionici Fleece Inn već se najmanje 35 godina svake godine održava Dražba šparoga. Najbolji lokalni izdanci ili „pupoljci grasa” pažljivo su vrbinim trakama vezani u tradicionalne svežnjeve te se nude na dražbi ili tomboli u korist orkestra Bretforton Silver Band. Najviša cijena ikad plaćena za svežanj bila je 750 funta, a platio ju je pub Round of Gras u Badseyju koji za sebe tvrdi da je jedini pub nazvan po snopu šparoga. Od 23. travnja do 21. lipnja svake godine u dolini se održava mnogo drugih događaja koji se odnose na šparoge, razdoblje berbe u kojem se nudi mogućnost kušanja, kupovanja, kuhanja i upoznavanja jedne od najcjenjenijih britanskih delikatesa.

Šparoge koje rastu u Vale of Evesham dio su tradicije čija duga povijest seže do 1768., kad je Arthur Young, tadašnji tajnik Odbora za poljoprivredu, posjetio grad. U svojoj knjizi „A Six Months Tour of the North of England”, objavljenoj 1771., govori nam da se šparoge nose iz Eveshama u Bath i Bristol radi prodaje. I u pismu jednog pisca iz Eveshama objavljenom u novinama The Morning Chronicle30. kolovoza 1782. navodi se da se šparoge iz tog gradića šalju u Bath i Bristol.

W. Pitt u svojem djelu General View of the Agriculture of the County of Worcester (1813.) piše da je u poljima vidio nekoliko stanova šparoga. (Stan u ovom kontekstu znači veliki komad ravne zemlje). Royal Horticultural Society (Kraljevsko hortikulturno društvo) dodijelilo je 1830. medalju Anthonyju Newu za lijepe primjerke šparoga izložene na priredbama Vale of Evesham Society te i prethodne godine. (Vidjeti Gaut: A History of Worcs Agriculture, str. 294.).

Zbog brzog rasta sektora uzgoja za tržište u posljednjoj četvrtini 19. stoljeća povećale su se i površine pod šparogama u Vale of Evesham. „Priča L.B.G.” (Littleton & Badsey Growers Ltd), autora C.A. Binyona govori o povijesnoj povezanosti Vale of Evesham s proizvodnjom šparoga. U cilju promidžbe proizvodnje šparoga u tom području, od 1925. do 1981. postojala je Udruga uzgajivača šparoga Vale of Evesham.

Nepotkrijepljeni i fotografski dokazi o povijesti proizvodnje šparoga u tom području dostupni su u Društvu Badseyja (www.badsey.org.uk).

Upućivanje na objavljenu specifikaciju proizvoda

(članak 6. stavak 1. drugi podstavak ove Uredbe)

https://www.gov.uk/government/publications/protected-food-name-vale-of-evesham-asparagus-pgi

(1) SL L 343, 14.12.2012., str. 1.